kardosdrur/scandi-wiki huggingface dataset:
Solofabrikken

Solofabrikken i Sønderborg producerede fra 1888 til 1998 margarine af høj kvalitet. Solofabrikken blev i 1930'erne overtaget af hollandske Unilever og blev den ene centrale aktør i Margarinekrigen, hvor Alfa var konkurrenten.

Fabrikken blev grundlagt 1888 i Sønderborg, der på det tidspunkt var under preussisk herredømme. Da Kong Christian den X's Bro blev indviet i 1930, blev der lavet en afstikker til godsbanen på Alssiden, der bl.a. forsynede Solofabrikken.

Begyndende i 1929 blev konkurrencen gradvist skærpet, idet hollandske virksomheders opkøb af danske fabrikker resulterede i kraftige prisfald og en stigende konkurrence. Disse konkurrenter blev efterhånden samlet i firmaet Unilever. Modsvaret på den udenlandske konkurrence blev en fælles prispolitik og regulering, der blev indgået som en tiårig aftale 1931 mellem de tre store danskejede margarineproducenter, Alfa, Solo og Otto Mønsted A/S. Alfa fik tildelt 25% af markedet.

Men Solofabrikken blev i 1930'erne overtaget af Unilever og blev sammen med Korsør Margarinefabrik firmaets danske bastioner. I 1947 blev der via firmaet A/S Margarine-Compagniet etableret et kartelsamarbejde mellem Alfa, Solo (nu overtaget af Unilever) og Otto Mønsted. Ifølge aftalen skulle samarbejdet vare i 25 år. Samtidig blev Otto Mønsteds OMA-navn fælles varemærke. Senere gled Solo-navnet helt ud og margarinekrigen fortsatte mellem Unilever og Alfa.

Solofabrikken blev omkring 2002 jævnet med jorden, og der blev bygget boliger på stedet. Det var et stykke sønderjysk erhvervshistorie, der forsvandt.

Fødevarevirksomheder i Danmark
Forsvundne bygninger, konstruktioner og anlæg i Danmark
Unilever
Virksomheder i Sønderborg
Danske virksomheder etableret i 1888
Ophørt i 1998
Valgamaa

Valga (estisk: Valga maakond), eller Valgamaa,  er et af Estlands 15 amter (maakond) og er beliggende i den sydøstlige del af  landet. Valga grænser til Tartumaa i nord, Põlvamaa og Võrumaa i øst og Viljandimaa i nord-vest. Valga grænser også til Letland i syd.

Kommuner 

Amtet er efter kommunesammenlægninger ved en landsomfattende administrativ reform efter kommunalvalgene 15. oktober 2017 inddelt i 10 kommuner. Det er tre bykommuner (estisk: linnad) og syv landkommuner (estisk: vallad). Antallet af kommuner i Estland blev reduceret fra 213 til 79 i denne reform.

Bykommuner
 Tõrva
 Valga
 Otepää
Landkommuner:
 Helme
 Hummuli
 Laatre
 Puka
 Sangaste
 Tsirguliina
 Õru

Amter i Estland
Bøffelkobbel

Bøffelkobbel er en lille skov vest for Sønderborg tæt på Stenderup; den er i dag krigsmindesmærke for en episode under 2. Slesvigske Krig i 1864.

Bøffelkobbel lå før Kampene ved Dybbøl i en form for ingenmandsland og husede flere gange de danske forposter under belejringen.

Ved en fægtning 22. februar 1864 mellem danske forposter og en preussisk patrulje døde dragon Jens Christensen fra Stevns og infanterist Hans Hansen fra Næstved ved Jørgen og Kathrine Finks husmandssted i Bøffelkobbel. De begravede de to soldater i deres forhave. Jørgen Fink var veteran fra Treårskrigen 1848-50, hvor han blev hårdt såret. Ægteparret Fink passede gravstedet omhyggeligt til deres død i 1905. Deres ugifte datter Maria født i 1858 passede gravstedet indtil sin død i 1944.

De danske Vaabenbrødre afslørede den 21. maj 1941 en mindetavle for Jørgen og Kathrine Fink, der i 1864 begravede de to danske soldater i deres have. Mindepladen blev skænket af den kendte stenhuggermester Peter Schannong. Graven gav anledning til Holger Drachmanns digt De vog dem, vi grov dem med motivet om de sønderjyske piger.

Dragon Jens Christensen blev ifølge en samtidig beretning ramt bagfra af preussiske skud i et forsøg på at signalere tilbagetog til løjtnant Helms' vagtenhed af 2det kompagni, hvor Hans Hansen er tjenstgørende. Enheden forstod signalet for sent til at kunne undslippe, da størrelsen af de preussiske styrker og deres hastighed undervurderedes voldsomt.

Den mangelfulde signalering er sandsynligvis den primære årsag til de to døde.

Bøffelkobbelhuset blev i 1980 købt af De samvirkende danske Forsvarsbroderselskaber og er i dag fredet. Hver 22. februar kl. 11:00 afholdes en lille mindehøjtidlighed ved huset.

Ægteparret Johansen Fink samt datteren Maria er begravet på Nybøl Kirkegård.

Eksterne kilder og henvisninger 
 Bøffelkobbel
 Bøffelkobbelhuset ved Sønderborg. 
 Bøffelkobbelhuset 
 Henrik Steffen Helms: "Livserindringer". Nordisk Forlag MDCCCCXII.

2. Slesvigske Krig
Dybbøl
Fredede bygninger, konstruktioner og anlæg i Sønderborg Kommune
Glas - Museet for glaskunst

Glas - Museet for glaskunst (tidligere Glasmuseet Ebeltoft) er Danmarks største museum for moderne glaskunst. Museet ligger ved havnefronten i Ebeltoft og har ca. 40.000 gæster årligt.

Samlingen
Museet råder over en samling på flere end 1.500 værker fra hele verden, der er skænket eller udlånt til museet. Årligt vises 4-6 udstillinger med moderne dansk og international glaskunst. I museets samling findes bl.a. den færøske kunstner, Tróndur Paturssons "Kosmisk rum", som er permanent installeret på museets 1. sal. Værket er skænket af Ny Carlsbergfondet.

Aktiviteter
I haven ligger museets glasværksted, hvor man fra opleve glasfremstilling. I skoleferierne er her aktiviteter som sandstøbning, fusing og glasmaling for børn. Værkstedet producerer også værker til udstillingerne i samarbejde med kunstnerne.

Museet har en butik med glasdesign og unika skabt af danske og internationale kunsthåndværkere og formgivere.

Bygningen
Glas - Museet for glaskunst blev etableret i 1986 på initiativ af Finn Lynggaard og er indrettet i Ebeltofts tidligere toldbod, der blev opført i 1921 af de danske arkitekter Hack Kampmann og Christian Kampmann. I 2006 blev museet udvidet med en moderne fløj og et nyt glasværksted tegnet af arkitektfirmaet 3XN og finansieret af Velux Fonden, Nykredits Fond, Kulturministeriet, Realdania og Ebeltoft Kommune.

Ledelse
Direktør for Glasmuseet Ebeltoft er Mikkel Elming.

Referencer

Eksterne henvisninger 

 Glasmuseet Ebeltofts hjemmeside
 Artikel om Glasmuseet

Ebeltoft
Museer etableret i 1986
Kunstmuseer i Danmark
Museet Ebeltoft
Hack Kampmann
Museer i Region Midtjylland
Independent

Independent er et engelsk ord, der betyder uafhængig og kan forbindes med flere artikler:

 The Independent – engelsk avis.
 Indepedent (tøjmærke) – et tøjmærke
 Independence Day (Uafhængighedsdagen) – nationaldagen i USA
 Independence Day (sang) – en sang lavet af sangeren Elliott Smith
Hans Holmér

Hans Holmér (28. december 1930 i Stockholm – 4. oktober 2002 i Malmö) var kendt som den første efterforskningsleder af Palmemordet.

Holmér blev født i Stockholm den 28. december 1930 som søn af rigsidrætsinstruktør Gösta Holmér og Aslög Roos. Hans Holmér blev juridisk kandidat fra Stockholm i 1962 og havde et politichefkursus i 1955–1956.
Han blev kontorchef i Rikspolisstyrelsen 1966. I 1970 blev han chef for Säpo, i 1976 politimester i Stockholm og i 1984 lenspolitimester i Stockholm.

Holmér blev for alvor kendt i forbindelse med Palmemordets efterforskning, hvor han påtog sig rollen som leder.
Han var leder under efterforskning af Victor Gunnarsson og det såkaldte PKK-spor.
Efter 341 dage med resultatløs efterforskning tog han sin afsked.
Holmér skrev bogen Olof Palme är skjuten" der udkom i 1988 om efterforskningen.
Han er blevet voldsomt kritiseret for ledelsen af efterforskningen.

I tiden efter sin afgang som leder af Palmemordets efterforskning virkede han som ekspert ved FN i spørgsmål om narkotika.

I 1990 blev Holmér selv dømt for ulovlig aflytning af kurdere under efterforskningen af Palmemordet.
Han blev dømt sammen med chefen for Säpo, Per-Göran Näss, og afdelingslederen Christer Ekberg.

I sin senere karriere skrev Holmér politiromaner.
På dansk findes Operation Igloo fra 1993.

Som sin far var Hans Holmér en aktiv sportsudøver.
Han deltog i Vasaløbet adskillige gange.

Holmér døde i 2002 i sit hjem i Skåne 71 år gammel.

Bibliografi

Referencer 

 

Politifolk fra Sverige
Faglitterære forfattere fra Sverige
Krimiforfattere fra Sverige
Jurister fra Sverige
Personer fra Stockholm
Svensksprogede forfattere fra Sverige
Mattias Hundebøll

Mattias Andersen Hundebøll (født 10. august 1982 i Odense) er en dansk sanger og musiker, der er forsanger og guitarist i rockbandet Rock Hard Power Spray, som han har udgivet tre albums med. Han har desuden haft flere jobs som tv-vært, blandt andet på MTV Danmark-programmet "Transistor" og i 2012 som medvært på Voice - Danmarks største stemme. I 2016 blev han vært på TV3 programmet Dagens Mand.

Hundebøll er student fra Tornbjerg Gymnasium i 2002 og har fra 2003 læst medievidenskab ved Syddansk Universitet, men aldrig færdiggjort uddannelsen.

Referencer

Eksterne henvisninger 
 

Personer fra Odense
Sangere fra Danmark
Guitarister fra Danmark
Knarand

Knarand (Mareca strepera) er en andeart i Danmark, der desuden findes mange steder i det øvrige Europa samt i det vestlige Nordamerika.

Dens længde er 46-56 cm og den har et vingefang på 78-90 cm lang. Dens levealder er 15 år.

Kendetegn
Knaranden er en af de mindst iøjnefaldende ænder i Danmark og kan let forveksles med andre arter. Et sikkert kendetegn er dog det lille hvide vingespejl, som arten har i alle dragter. Hannens pragtdragt kendes på det melerede mørkegrå bryst og flanker, samt en sort gump og hale.

Forveksling 
Knaranden er mindre og mere slank i forhold til gråand. Vingespejlet er hvidt. Hannen er grålig med sort gump. Hovedet er brunligt med sort næb. Hunnen ligner gråand, men har lysere hoved og mørkere hale.

Hunnen kan især forveksles med hun og ungfugl af gråand, som dog er større og mindre slank. Desuden kan den forveksles med hun af spidsand, som dog har længere hals, lang spids hale og hvid vingebagkant.

Føde
Arten lever af vandplanter, frø og diverse smådyr.

Levested
Søer, moser og andre vandområder. Da arten er en sjælden fugl nord for Danmark, og bestandene i Østeuropa trækker syd om Danmark, så er knaranden kun en fåtallig trækgæst. De danske knarænder trækker til overvintring i Vest- og Sydeuropa.

Referencer 

 Knarand (Anas strepera), beskrivelse på Dansk Ornitologisk Forening.

Danmarks fugle
Fugle fra Eurasien
Nordamerikas fugle
Svømmeænder
3M

3M Company (tidligere Minnesota Mining and Manufacturing Company) er en amerikansk virksomhed, som producerer over 55.000 forskellige produkter, inkluderende tape, sandpapir, laminat og farmaceutiske produkter, men er nok mest kendt for sin produktion af Post-it.

Selskabet blev grundlagt i Two Harbors i Minnesota i 1902 og flyttet til Duluth i Minnesota før det til sidst etablerede sig i sit nuværende hovedkontor i Maplewood udenfor Saint Paul i 1910. Blandt selskabets første opfindelser var vandsikkert sandpapir, maskeringstape, cellofantape og lyddæmpende materialer, Post-it blev opfundet af 3M forskeren Spencer Silver i 1968.

3Ms varemærke Scotch er kendt for tape, både som cellofantape, i USA er gennemsigtigt klisterbånd ofte blot kaldt for scotch-tape, og for magnetbånd til både lyd og billede.

Eksterne henvisninger 

 Officielt website

Noter 

Etableret i 1902
Konglomerater fra USA
Saint Paul
Regner Grasten

Regner Stenbæk Grasten (født 1. april 1956 på Frederiksberg) er en dansk filmproducent og manuskriptforfatter. Som manuskriptforfatter skriver han under pseudonymet Torvald Lervad.

Han er mest kendt for at have produceret filmene om Krummerne, baseret på bøgerne af Thøger Birkeland og filmene om Anja og Viktor baseret på Dennis Jürgensens bog Kærlighed ved første hik. Senest har han lavet en amerikansk genindspilning af den første film med Anja og Viktor.

Regner Grasten er gift med sygeplejerske Tove Lervad Grasten. Sammen har parret en datter, Puk Grasten, som har spillet Birthe Lund, Hugos veninde, i julekalenderen Brødrene Mortensens Jul fra 1998, der er produceret af Regner Grasten og vist på TV 2 i 1998 og 2002.

Familie 
Han er søn af Bent Grasten og Kirsten Stenbæk, der begge også har produceret film. Grasten er desuden nevø til den afdøde komiker Kjeld Petersen, på fædrene side.

Filmografi 

 Kampen om den røde ko (1987)
 Elvis Hansen, en samfundshjælper (1988)
 Den røde tråd (1989)
 Bananen - skræl den før din nabo (1990)
 Krummerne (1991)
 Krummerne 2 - Stakkels Krumme (1992)
 Det forsømte forår (1992)
 Vildbassen (1994)
 Krummerne 3 - Fars gode idé (1994)
 Sidste time (1995)
 Kun en pige (1995)
 Mørkeleg (1996)
 Krummernes Jul (julekalender) (1996)
 Sunes familie (1997)
 Brødrene Mortensens Jul (julekalender) (1998)
 Kærlighed ved første hik (1999)
 Anja og Viktor - Kærlighed ved første hik 2 (2001)
 Bertram & Co. (2002)
 Askepop - the movie (2003)
 Familien Gregersen (2004)
 Bølle Bob og Smukke Sally (2005)
 Krummerne - Så er det jul igen (2006)
 Rich Kids (2007)
 Anja og Viktor - brændende kærlighed (2007)
 Eye for eye (2008)
 Anja og Viktor - i medgang og modgang (2008)
 Winnie og Karina - The Movie (2009)
 Bølle Bob - Alle tiders helt (2010)
 Hvidsten Gruppen (2012) 
 Tarok (2013)
 Villads fra Valby (2015)
 Kidnapning (2017)

Fodnoter

Eksterne henvisninger 
 

Filmproducere fra Danmark
Filminstruktører fra Danmark
Manuskriptforfattere fra Danmark
Personer i Kraks Blå Bog
Danskere i 1900-tallet
Danskere i 2000-tallet
Personer fra Frederiksberg
Modtagere af Pråsprisen
Lacey Chabert

Lacey Nicole Chabert (født 30. september 1982 i Purvis, Mississippi) er en amerikansk skuespiller.

Lacey Chabert er nok mest kendt i Danmark for sin rolle som den violinspillende Claudia Sallinger i tv-serien Vi bli'r i familien (Party of Five), der blev vist første gang på TV2-Danmark i midt-halvfemserne. Derudover har Chabert været filmaktuel i Danmark i filmen Mean Girls, hvor hun spillede Gretchen Wieners.

Udover en karriere indenfor teater i Les Misérables (i en tidlig alder) har Chabert også arbejdet med stemmeskuespil. Som eksempel kan nævnes tegnefilm som En Vild Familie (wild thornberries) og videospillet Sonic the Hedgehog 2006.

Eksterne henvisninger 

 

Skuespillere fra Mississippi
Michael Lentz

Michael Lentz  (født 1967) er producer, tv-klipper, tv-tilrettelægger i bl.a. Danmarks Radio.

Michael Lentz var den første producer i Danmark, der benyttede den meget grove, dogmeagtige optagelse og klipning af tv-dokumentar programmer. Dette fik dokumentar programmerne til at fremstå meget intense og medrivende. Teknikken blev bl.a. brugt på dokumentarserien RAPPORTEN, på DR 1,( 1996 – 2003). Teknikken er efterfølgende blevet kopieret i adskillige danske tv-dokumentar serier.

Producer: dokumentarserien Rapporten (Vært: Jens Olaf Jersild)(1996 – 2000)
Nomineret til årets TV OSCAR for udsendelsen om "sidegadevekselerene"

Tilrettelægger: dokumentarfilmen: (Drengene fra Fulton)(2000)om Skipper Mogens Frohn Nielsens opdragelse af kriminelle unge på skonnerten Fulton.

Producer:

 De riges paradis (1999)
 Guld Kupéen (1999)
 Fredens Ofre (2000) 
 Bureaukratiets slagmark (2000)
 Nødens sjakaler (2000)
 Bomben under skudehavnen
 Nattens dronning

TV AVISEN's ledelse (2000 – 2007)

Ekstern henvisning 
 Drengene fra Fulton 18 aar efter (video) 

Filmproducere fra Danmark
Berching

Berching (bayersk: Bacham) er en by i Landkreis Neumarkt in der Oberpfalz i Oberpfalz i den tyske delstat Bayern.

Geografi 
Berching er præget af landbrugsområder, og sin beliggenhed i Naturpark Altmühltal i Fränkische Alb. Siden Main-Donau-Kanalen åbnede i 1992, har Berching vundet stor turistmæssig betydning.

Inddeling 
Ud over Berching ligger der mange landsbyuer og bebyggelser i kommunen: Altmannsberg, Biermühle, Breitenfurt, Butzenberg, Dietersberg, Eglasmühle, Eismannsberg, Erasbach, Ernersdorf, Fribertshofen, Grubach, Gsöllnhof, Hennenberg, Hermannsberg, Holnstein, Jettingsdorf, Matzenhofen, Neuhaus, Oening, Plankstetten, Pollanten, Raitenbuch, Rappersdorf, Ritzermühle, Roßthal, Rübling, Rudertshofen, Schweigersdorf, Simbach, Sollngriesbach, Staudenhof, Staufersbuch, Stierbaum, Thann, Thannbrunn, Wackersberg, Wallnsdorf, Wattenberg, Wegscheid, Weidenwang, Winterzhofen, Wirbertshofen og Wolfersthal.

Nabokommuner 
Mod vest ligger Berching ved grænsen til Oberbayern og kommunen Beilngries. Andre nabokommuner er: Mühlhausen, Freystadt, Deining, Seubersdorf, Breitenbrunn, Dietfurt og Thalmässing.

Personer fra Berching 

 Komponisten Christoph Willibald Gluck, blev født 4. juli 1714 i Weidenwang i Berching
 Sangerinden Claudia Brücken, medlem af Propaganda, Act og Onetwo

Galleri

Eksterne henvisninger 

 Berching i Altmühltal's historie 
 heffengartenhaus.de – Fotos fra Berching
Warsaw Open 2009

Warsaw Open 2009 var en professionel tennisturnering for kvinder, som blev spillet udendørs på grusbaner. Det var 13. udgave af Warsaw Open, og turneringen var en WTA Premier-turnering på WTA Tour 2009. Kampene blev afviklet i Legia Tennis Club i Warszawa, Polen den 18. – 23. maj 2009.

Damesingletitlen blev meget overraskende vundet af den rumænske kvalifikationsspiller Alexandra Dulgheru, som i den over tre timer lange finale vandt 7-6, 3-6, 6-0 over Alona Bondarenko fra Ukraine. Dulgheru var kun rangeret som nr. 201 i verden og havde inden turneringen aldrig tidligere kvalificeret sig til hovedturneringen i en turnering på WTA Tour'en. Den 19-årige rumæner blev dermed den kun femte spiller gennem tiden rangeret uden for top 200 til at vinde en WTA-turnering. De fire første var Angelique Widjaja i Bali i 2001 (nr. 579), Fabioloa Zuluaga i Bogotá i 2002 (nr. 285), Tamira Paszek i Portorož i 2006 (nr. 259) og Lindsay Davenport i Bali i 2007 (nr. 234). Sejren betød, at Dulgheru avancerede 118 pladser på ranglisten til nr. 83, og dermed nåede hun op i top 100 for første gang i sin karriere.

Finalemodstanderen Alona Bondarenko havde ellers spillet en glimrende turnering og kun tabt 15 partier på sin vej til finalen. I kvartfinalen besejrede hun den tidligere 1'er på WTA's verdensrangliste, Marija Sjarapova, som gjorde comeback i damesingle efter mange måneders skadespause. Det var Bondarenkos anden finaleplads i Warsaw Open gennem tiden − den første var i 2006, hvor hun tabte til Justine Henin.

Resultater

Damesingle 

Hovedturneringen i damesingle havde deltagelse af 32 spillere, hvoraf de 23 havde kvalificeret sig på baggrund af deres verdensranglisteplacering. Tre spillere deltog på grundlag af et wildcard (markeret med WC nedenfor), mens de sidste seks spillere var gået videre fra kvalifikationen (Q), heraf to lucky losers (LL), der erstattede de to topseedede spillere, Agnieszka Radwanska og Caroline Wozniacki, som begge meldte afbud på grund af rygskader.

Kilder / eksterne henvisninger 
 Warsaw Open  
 Sony Ericsson WTA Tour – 2009 Warsaw Open

Noter 

WTA Tour 2009
Frederiksberg Hospital

Frederiksberg Hospital er et sygehus på Frederiksberg administrativt underlagt Region Hovedstaden. Det har adresse Nordre Fasanvej 57 og er omkranset af Nyelandsvej, Stockflethsvej, Tesdorpsvej, Godthåbsvej og Nordre Fasanvej.

Oprindeligt lå hospitalet som Frederiksberg Sogns Sygehus (1863) ved Howitzvej (deraf det stadig eksisterende navn Hospitalsvej mellem Howitzvej, da Lampevej, og Smallegade). 1903 blev sygehuset flyttet til markerne ved Fasanvej.

Hospitalets ældste bygninger er dog Københavns Amtssygehus på Nyelandsvej fra 1891-94 efter tegninger af Philip Smidth. Amtssygehuset overgik til hospitalet 1939. Selve Frederiksberg Hospital er fra 1900-03 af Christian L. Thuren, justitsråd Henry Meyer, Gunnar Laage og Emanuel Ohland. Laage fortsatte alene udvidelsen af hospitalet 1907-09 og tegnede portbygningen 1915.

Under 2. verdenskrig beslaglagde besættelsesmagten en del af hospitalet, det såkaldte tyske lazaret på Nyelandsvej, hvor adskillige sårede modstandsfolk døde i tysk varetægt.

Afdelinger 
Parker Instituttet er en reumatologisk forskningsenhed med tilknytning til Reumatologisk Afdeling på Frederiksberg Hospital. Forskningen ved Parker Instituttet fokuserer på de mest almindelige lidelser i bevægeapparatet inden for slidgigt, leddegigt og fibromyalgi (kroniske smerter i sener og knogler).

Instituttet blev oprettet i 1999 med økonomisk støtte fra The Oak Foundation, Helsefonden og Hovedstadens Sygehusfællesskab. Instituttet finansieres af fonde.

Områdets omdannelse
Da Region Hovedstaden har besluttet, at Frederiksberg Hospital og Bispebjerg Hospital skal fusionere i et nybygget hospital på Bispebjergs matrikel, vil området på Frederiksberg blive anvendt til andre formål.
Det forventes at byggeriet af det nye hospital vil vare i over ti år.

Referencer

Eksterne henvisninger 

 Frederiksberg Hospitals hjemmeside 
 "Frederiksberg Hospital 100 aar" fra Frederiksberghospital.dk (Jubilæumsskrift 1903-2003)
 "Udstilling: Frederiksberg Hospital - hele byens nye kvarter!" fra Arkitekturhovedstad.kk.dk



Hospitaler i Region Hovedstaden
Hospital
Etableret i 1903
Heinrich Hansen

Heinrich Hansen kan henvise til flere personer:

 Heinrich Hansen (maler) (1821-1890) – dansk maler
 Heinrich Hansen (arkitekt) (1860-1942) – dansk arkitekt
Heinrich Hansen (arkitekt)

Johan Heinrich Martin Hansen (født 7. august 1860 i København, død 14. oktober 1942 sammesteds) var en dansk arkitekt.

Karriere 
Hans forældre var tømrersvend Lars Frederik Birkedahl Hansen og Marie Sophie Grewe. Han gik på Det tekniske Selskabs Skole og fik svendestykke som tømrer. Han udstillede på Charlottenborg Forårsudstilling 1903 og var på rejser i Tyskland og England. Stilistisk hørte Hansen til de arkitekter, der dyrkede palæstilen og nybarokken. Han fastholdt denne forkærlighed for barokken helt til det sidste, hvilket bl.a. ses af bygningerne for det kooperative mejeri Enigheden. Hansen var knyttet til Socialdemokratiet, og blandt andre opgaver for arbejderbevægelsen kan nævnes ombygningen af Social-Demokratens hus.

Hansen var assistent i Københavns Kommunes Bygningsvæsen 1884, bygningsinspektør sammesteds 1907-30 og skrev et par bøger om kommunens bygningsvæsen. Han var også medlem af Statsprøveanstaltens bestyrelse 1909-35 og formand for Dansk Arkitektforening 1927-37. Han blev udnævnt til æresmedlem af denne forening 1936. Hansen var desuden kasserer i Kunstnerforeningen af 18. Novembers grund- og understøttelsesfond og vurderingsmand i Ejendomsskylden og Landbygningernes alm. Brandforsikring.

Heinrich Hansen ægtede 31. oktober 1884 i København Jensine Jacobine Jensen (29. januar 1862 i København – ?), datter af restauratør Jacob Jensen og Ane Petrine Jacobsen. Han er begravet på Holmens Kirkegård.

Værker 

(alle i København, hvor ikke andet er nævnt)
 Eskildsgade 56-66 (1889)
 Sortedam Dossering 63 (1892, havde også tegnestue her)
 Amerikavej 3 (1896)
 Tøndergade 22-24 (1896)
 Købmand Mathiasens hus, Hørsholm (1896)
 Vesterbrogade 24 (1897)
 Torvegade 50/Dronningensgade 48 (1898-99)
 Ombygning af Helgolandsgade 2/Vesterbrogade 13 (1900)
 Sortedam Dossering 93 (1901-02)
 Åboulevard 55/Bülowsvej 50 A-B, Frederiksberg (1903)
 Ribegade 11-13 (1906)
 Rothesgade 6 (1907)
 Gammel Kongevej 27 og 29 (1909, flankerende Det Ny Teaters bygning)
 107 huse, Lyset i Valby (1912-14)
 Dronningensgade 75 (1913)
 Villa, nu del af Storbritanniens ambassade, Kastelsvej 36 (tidl. 20 A) (1915)
 Ombygning af Frederiksberg Allé 9 for Frelsens Hær (1917)
 Ombygning af Gråbrødre Torv 16-18 samt brønd i gården (1918)
 Mælkeriet Enigheden, Lygten (1923)
 Ombygning af Nørre Farimagsgade 43-49 for Social-Demokraten (1927-28)
 Villa, Fredensvej 20, Charlottenlund
Skriftlige arbejder:
 Bygningskommissionens Historie, 1906.
 Historiske Meddelelser om Københavns Bygningsvæsen og dets Personale, 1931.

Kilder 
 

Arkitekter fra Danmark
Formænd for Dansk Arkitektforening
Personer fra København
Historicistiske arkitekter
Bygningsinspektører i København
Danskere i 1800-tallet
Danskere i 1900-tallet
Personer i Kraks Blå Bog (afdøde)
Faglitterære forfattere fra Danmark
Dansksprogede forfattere fra Danmark